Για άλλες χρήσεις, δείτε: Goshawk (αποσαφήνιση).

Το **McDonnell Douglas** (σήμερα **Boeing**) **T-45 Goshawk** είναι αεριωθούμενο μονοκινητήριο εκπαιδευτικό αεροσκάφος, βασισμένο σχεδιαστικά στο BAE Hawk. Παράγεται από την McDonnell Douglas
(σήμερα την Boeing) και την British Aerospace (σήμερα BAE Systems), για χρήση από το Πολεμικό Ναυτικό των ΗΠΑ. Έχει δυνατότητα απόπροσνήωσης από αεροπλανοφόρα.

Σχεδιασμός και ανάπτυξη
-----------------------

Ένα Τ-45 Goshawk προσνηώνεται στο αεροπλανοφόρο USS *Dwight D. Eisenhower* (2011)Τ-45 επί του αεροπλανοφόρου USS *Ronald Reagan*
Το T-45 είναι έκδοση του Hawk Mk.60, με ικανότητα επιχειρήσεων από αεροπλανοφόρα, που αναπτύχθηκε για να καλύψει τις ανάγκες του Πολεμικού Ναυτικού των ΗΠΑ καθώς και του Σώματος των Πεζοναυτών. Η ανάπτυξή του ξεκίνησε στα τέλη της δεκαετίας του 1970, με στόχο την αντικατάσταση των T-2 και TA-4 που χρησιμοποιούνταν τότε σαν εκπαιδευτικά. Οι British Aerospace (BAe) και McDonnell Douglas πρότειναν την δημιουργία μιας έκδοσης του Hawk, που θα ήταν τροποποιημένη κατάλληλα για τις ανάγκες των Αμερικανών και επικράτησαν το 1981 στον σχετικό διαγωνισμό.

Το Hawk δεν ήταν σχεδιασμένο για να επιχειρεί από αεροπλανοφόρα, με συνέπεια να γίνει πληθώρα αλλαγών και τροποποιήσεων. Μεταξύ αυτών περιλαμβάνονται βελτιώσεις όσον αφορά στα πτητικά χαρακτηριστικά του σε χαμηλές ταχύτητες, όπως η μείωση της απαιτούμενης ταχύτητας προσέγγισης κατά την προσνήωση. Επίσης ενισχύθηκε δομικά η άτρακτος και το σύστημα προσγείωσης (η απόσταση ανάμεσα στους δύο κύριους τροχούς αυξήθηκε προκειμένου να βελτιωθεί η πέδηση), ενώ προστέθηκε γάντζος ανάσχεσης του αεροσκάφους στην προσνήωση.

Το Goshawk πραγματοποίησε την παρθενική του πτήση στις 16 Απριλίου 1988 και εντάχθηκε σε υπηρεσία το 1991. Η BAE System ανέλαβε την κατασκευή της ατράκτου από το πιλοτήριο και πίσω, ενώ η Boeing, που συγχωνεύτηκε με την McDonnell Douglas το 1997, την κατασκευή του υπόλοιπου καθώς και την συναρμολόγηση του. Στις 16 Μαρτίου 2007 παραδόθηκε το 200ο Τ-45 στο Ναυτικό. Όλα τα αεροσκάφη της αρχικής έκδοσης Τ-45Α μετατράπηκαν σταδιακά σε αναβαθμισμένα Τ-45C μέσω του προγράμματος T-45 RAMP (T-45 Required Avionics Modernization Program). Συνολικά κατασκευάστηκαν 221 Goshawk, το τελευταίο εκ των οποίων παραδόθηκε τον Νοέμβριο του 2009.

Επιχειρησιακή ιστορία
---------------------

Τα Τ-45 χρησιμοποιούνται για τα μεσαίου και προκεχωρημένου επιπέδου σκέλη του προγράμματος εκπαιδεύσεως Naval Aviator του Ναυτικού και του Σώματος των Πεζοναυτών, που πραγματοποιείται από την 1η και την 2η Πτέρυγα Εκπαιδεύσεως. Από το 2008 τα Τ-45C χρησιμοποιούνται επίσης στο προκεχωρημένο σκέλος του προγράμματος εκπαιδεύσεως Naval Flight Officer (NFO), που πραγματοποιείται από την 6η Πτέρυγα Εκπαιδεύσεως. Σχεδιάζεται η παραμονή των T-45 σε υπηρεσία μέχρι το 2035 ή και αργότερα.

Εκδόσεις
--------

T-45A
Διθέσιο αεριωθούμενο αεροσκάφος βασικής και προκεχωρημένης εκπαίδευσης για το Πολεμικό Ναυτικό των ΗΠΑ.
T-45B
Έκδοση που θα επιχειρούσε μόνο από αεροδρόμια. Το Ναυτικό εξέτασε την χρήση των Τ-45Β σαν βασικών εκπαιδευτικών, όμως το όλο εγχείρημα ματαιώθηκε διότι κρίθηκε προτιμότερη η χρήση των φθηνότερων TA-4J και T-2C.
T-45C
Αναβαθμισμένη έκδοση του T-45A με ηλεκτρονικά συστήματα, αντί των αναλογικών και άλλες αλλαγές. Τα υπάρχοντα T-45A αναβαθμίστηκαν σε T-45C.

Χρήστες
-------

ΗΠΑ
* Πολεμικό Ναυτικό των ΗΠΑ

Δείτε επίσης
------------

* BAE Hawk

### Παρόμοια αεροσκάφη

* T2V/T-1 SeaStar
* T-2 Buckeye
* TA-4F/J Skyhawk

Παραπομπές
----------

1. ↑  «Boeing, US Navy Celebrate T-45 Jet Trainer's Million-Flight-Hour Milestone». Boeing Defense, Space & Security. 26 Αυγούστου 2010. Ανακτήθηκε στις 19 Νοεμβρίου 2013.
2. 1 2  Donald, David: *Warplanes of the Fleet*, p. 175. AIRtime Publishing Inc, 2004. ISBN 1-880588-81-1
3. ↑  Frawley, Gerard: *The International Directory of Military Aircraft*, p. 48. Aerospace Publications Pty Ltd, 2002. ISBN 1-875671-55-2
4. 1 2  Goebel, Greg, "T-45 Goshawk". VectorSite.net, 1 March 2006.
5. ↑  T-45 history page Αρχειοθετήθηκε 2007-12-23 στο Wayback Machine.. US Navy, 16 November 2000.
6. ↑  T-45 history on GlobalSecurity.org
7. ↑  Frawley, Gerard: *The International Directory of Military Aircraft*, Aerospace Publications Pty Ltd, 2002. ISBN 1-875671-55-2
8. 1 2  «T-45A US Navy fact file». Αρχειοθετήθηκε από το πρωτότυπο στις 5 Φεβρουαρίου 2007. Ανακτήθηκε στις 29 Μαρτίου 2015.
9. 1 2  "Boeing Delivers 200th T-45 Trainer to U.S. Navy" Αρχειοθετήθηκε 2007-10-11 στο Wayback Machine.. Boeing, 16 March 2007.
10. ↑  «Boeing, US Navy Celebrate T-45 Jet Trainer's Million-Flight-Hour Milestone». Boeing Defense, Space & Security. 26 Αυγούστου 2010. Ανακτήθηκε στις 19 Νοεμβρίου 2013.
11. ↑

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **McDonnell Douglas T-45 Goshawk** |

* T-45 Goshawk US Navy fact file Αρχειοθετήθηκε 2007-02-05 στο Wayback Machine. and T-45 US Navy history page Αρχειοθετήθηκε 2007-12-23 στο Wayback Machine. (Αγγλικά)
* T-45 Goshawk page on GlobalSecurity.org (Αγγλικά)
* Boeing/BAE SYSTEMS T-45 Goshawk page on Aeroflight.co.uk (Αγγλικά)
* US Navy to add synthetic radar to Goshawk, eyes T-45D, Flightglobal.com (Αγγλικά)
* "T-45 - Tailhook Trainer" a 1988 *Flight* article on the T-45 Goshawk (Αγγλικά)

  


|  |  |
| --- | --- |
| 

|  |
| --- |
| * Πύλη:Αεροπορία
* Πύλη:Πόλεμος
 |

 |